2. ปัจจัยความเสี่ยง

2.1 ความเสี่ยงในการประกอบธุรกิจ

  2.1.1 ความเสี่ยงทางด้านการเงิน

บริษัทฯ ไม่มีหนี้เงินกู้ยืมทั้งระยะสั้นและระยะยาว
จึงไม่มีความเสี่ยงในเรื่องดอกเบี้ยเงินกู้และการชำระหนี้

2.  ความเสี่ยงจากอัตราแลกเปลี่ยนเงินตรา

บริษัทฯ มีธุระกรรมที่เกี่ยวข้องกับอัตราแลกเปลี่ยนเงินตราต่างประเทศอยู่ 2 กรณี คือ

2.1.2.1 การซื้อเครื่องมือ อุปกรณ์ และวัตถุดิบ ซึ่งส่วนใหญ่จะนำเข้าจากต่างประเทศ
เพื่อเป็นการลดความเสี่ยงในส่วนของอัตราแลกเปลี่ยนเงินตรา จึงใช้นโยบายการซื้อ -
ขายกันด้วยเงินบาท

2.1.2.2 ในกรณีที่เป็นส่วนของค่าบริการทั้งการนำเข้ามาให้บริการจากต่างประเทศ
และการออกไปให้บริการยังต่างประเทศหรืออื่นๆ
จะทำสัญญาการชำระหนี้กันด้วยค่าเงินบาทหรือซื้อเงินตราต่างประเทศไว้ล่วงหน้าในทันทีที่ทราบจำนวนที่ต้องชำระ
เพื่อเป็นการกำหนดต้นทุนที่คงที่ และลดความเสี่ยงจากการเปลี่ยนแปลงของอัตราแลกเปลี่ยน

  2.1.3 ความเสี่ยงเรื่องวัตถุดิบ

ด้วยวัตถุดิบหลักที่ใช้ส่วนใหญ่จะเป็นการนำเข้าจากต่างประเทศ ปัจจัยความเสี่ยงที่เกิดขึ้น จึงมีได้ 2
กรณีที่สำคัญ คือ

1.  ความผันผวนของราคาสินค้า ทำให้ต้นทุนการให้บริการไม่คงที่

2.  การขาดแคลนสินค้า เป็นเหตุทำให้ไม่สามารถให้บริการได้อย่างต่อเนื่อง
    ซึ่งเป็นปัจจัยความเสี่ยงที่สำคัญ ดังนั้นจึงได้มีแนวทางลดความเสี่ยง ดังนี้

2.1.3.1 ตกลงทำสัญญาซื้อ - ขาย ล่วงหน้าด้วยเงื่อนไขของราคาและกำหนดปริมาณสินค้าที่แน่นอน

2.1.3.2 วางแผนการใช้วัตถุดิบอย่างใกล้ชิดโดยให้สอดคล้องกับปริมาณงานที่รับไว้
และจากการประเมินภาวะการณ์ล่วงหน้า เพื่อให้มีวัตถุดิบใช้ได้พอเพียงและต่อเนื่อง
เป็นการควบคุมต้นทุนการให้บริการได้คงที่
และลดความเสี่ยงจากการขาดวัตถุดิบที่ใช้ในการให้บริการ

2.1.3.3 สร้างพันธมิตรที่ดีกับเจ้าของผลิตภัณฑ์ผู้จัดจำหน่าย หรือตัวแทนจำหน่าย
เพื่อร่วมมือในการแก้ไขปัญหาในกรณีที่วัตถุดิบมีแนวโน้มการเปลี่ยนแปลงจากปรกติอย่างกะทันหัน
เป็นการป้องกันและลดความรุนแรงจากปัญหาราคา และการขาดแคลนวัตถุดิบได้ในระดับหนึ่ง

2.1.4 ความเสี่ยงจากการขาดแคลนบุคลากร

ธุรกิจวิศวกรรมบริการ บุคลากรที่มีคุณสมบัติครบตามข้อกำหนดเป็นองค์ประกอบที่สำคัญยิ่ง
ซึ่งนับได้ว่าเป็นปัจจัยเสี่ยงระดับสูงของการดำเนินธุรกิจนี้ และจากความต้องการใช้บริการทางด้าน
NDT ในภาคอุตสาหกรรมที่มีแนวโน้มสูงขึ้นอย่างต่อเนื่องทำให้ภาวะอุปสงค์และอุปทานไม่สมดุล
ดังนั้นการเพิ่มบุคลากรและการรักษาบุคลากรที่มีอยู่เดิมไว้ได้จึงเป็นความจำเป็นอย่างยิ่ง ซึ่งบริษัทฯ
ได้ให้ความสำคัญและมีการเตรียมความพร้อมมาโดยตลอดและสม่ำเสมอ โดยได้ดำเนินการดังนี้

2.1.4.1 ขยายศูนย์ฝึกอบรมบุคลากร NDT
ตามมาตรฐานสากลและข้อกฎหมายที่กำหนดให้กับพนักงานของบริษัทฯ เป็นการภายใน
ในขณะเดียวกันก็ได้ส่งพนักงานออกไปรับการฝึกอบรมและเรียนรู้เทคนิคใหม่ ๆ
พร้อมสะสมความชำนาญจากภายนอกทั้งในและต่างประเทศตามความเหมาะสมของธุรกิจอย่างสม่ำเสมอ

2.1.4.2 สร้างพันธมิตรกับองค์กรอื่นที่มีเทคโนโลยีที่แตกต่างจากที่มีอยู่ทั้งในและต่างประเทศ
เพื่อการแลกเปลี่ยน เรียนรู้และฝึกฝนความชำนาญซึ่งกันและกัน
เป็นการลดปัญหาการขาดแคลนบุคลากรที่มีประสิทธิภาพตามความต้องการภาคอุตสาหกรรม
และยกระดับความรู้ความสามารถให้กับบุคลากรภายในของบริษัทฯ
และเพิ่มศักยภาพในการให้บริการลูกค้า เช่น บันทึกความร่วมมือกับบริษัท Oceaneering
International ของประเทศอังกฤษ และ KIECO (Korea Inspection & Engineering
Co.,Ltd.) ของประเทศเกาหลี ฯลฯ

2.1.4.3 ให้โอกาสและส่งเสริมความก้าวหน้าในหน้าที่การงานของพนักงานอย่างเที่ยงธรรม
เพื่อสร้างความมั่นใจแก่บุคลากรในการร่วมงานกับบริษัทฯ

2.1.4.4 แบ่งปันค่าตอบแทนอย่างยุติธรรม โดยคำนึงถึงความมั่นคงในการครองชีพอย่างเหมาะสม
และสมเหตุสมผล

2.1.4.5 เพิ่มความร่วมมือและให้การสนับสนุนแก่สถาบันการศึกษา
และองค์กรที่เกี่ยวข้องในการช่วยเร่งสร้างบุคลากรทางด้านวิชาชีพนี้ให้เพียงพอ
และตรงตามความต้องการทางภาคอุตสาหกรรม เพื่อลดปัญหาการแย่งชิง
และการพึ่งพิงด้านบุคลากรจากต่างประเทศ

2.1.4.6 สร้างจิตสำนึกให้มีความรักในองค์กรและความรู้สึกเป็นส่วนหนึ่งขององค์กร
โดยการให้สวัสดิการที่เหมาะสม ผลตอบแทนที่ยุติธรรม
สร้างบรรยากาศการทำงานร่วมกันอย่างมีความสุขและมีความมั่นคงที่จะฝากอนาคตไว้กับบริษัทฯ

  2.1.5 ความเสี่ยงด้านอุตสาหกรรม

ด้วยลักษณะธุรกิจของบริษัทฯ ส่วนใหญ่จะเกี่ยวข้องโดยตรงกับธุรกิจทางภาคอุตสาหกรรมโดยรวม
โดยเฉพาะอุตสาหกรรมประเภทที่มีความเสี่ยงสูง อาทิเช่น พลังงานปิโตรเคมี เชื้อเพลิง
โครงสร้างขนาดใหญ่ ฯลฯ ดังนั้นอัตราการเติบโตธุรกิจในกลุ่มอุตสาหกรรมเหล่านี้
จึงเป็นตัวกำหนดภาวะอุตสาหกรรมการตรวจสอบและทดสอบที่บริษัทฯ ดำเนินการอยู่
แต่ด้วยพลังงานเป็นปัจจัยหลักของการดำรงชีวิตของมวลมนุษย์ที่มีความต้องการเพิ่มอย่างต่อเนื่อง
รวมไปถึงอุตสาหกรรมที่เกี่ยวข้อง อีกทั้งเทคโนโลยีที่ใช้ในแวดวงอุตสาหกรรมเหล่านี้
รวมถึงในด้านกฎหมายยังมีข้อกำหนดให้ต้องมีการตรวจสอบและทดสอบเพื่อความปลอดภัย
จึงเป็นส่วนช่วยลดความเสี่ยงได้ในระดับหนึ่ง
เมื่อเกิดวิกฤตที่ส่งผลกระทบรุนแรงต่อวงการอุตสาหกรรม ซึ่งเห็นได้จากวิกฤตต่างๆ
ที่เกิดขึ้นในประเทศ ส่งผลให้อัตราการเติบโตทางภาคอุตสาหกรรมโดยรวมลดลงอย่างเห็นได้ชัด
ส่งผลกระทบถึงภาวะอุตสาหกรรมการตรวจสอบและทดสอบอย่างรุนแรง
เพื่อลดความเสียหายที่เกิดขึ้นจึงได้บริหารความเสี่ยงด้วยการรักษาลูกค้าเดิมให้ดีที่สุด
ด้วยยึดหลักประคับประคองให้อยู่ร่วมกันได้ เพื่อโอกาสที่ดีขึ้นในอนาคตพร้อมๆ
กับการสร้างฐานลูกค้ารายใหม่ และวางแผนขยายธุรกิจไปยังแหล่งอุตสาหกรรมแห่งใหม่

6.  ความเสี่ยงเรื่องการเมือง

จากความจริงที่การเมืองเป็นตัวกำหนดทิศทางการพัฒนาประเทศ ทั้งทางสังคม และเศรษฐกิจ
เมื่อการเมืองไม่มั่นคง
จึงไม่สามารถสร้างความมั่นใจต่อการลงทุนให้กับนักลงทุนทั้งภายในและต่างประเทศได้
อีกทั้งไม่สามารถกำหนดนโยบายทั้งในการแก้ปัญหาและเสริมสร้างแรงจูงใจที่ชัดเจน
ซึ่งได้เกิดขึ้นให้เห็นเป็นตัวอย่างจากการระงับ 76 โครงการที่ มาบตาพุด ด้วยปัญหามลพิษ เป็นต้น
และอื่นๆ อีกหลากหลายโครงการ ซึ่งต่างๆ
เหล่านี้ส่งผลให้การลงทุนในโครงการใหม่และการขยายกิจการในโครงการเดิมลดลงอย่างมาก
ส่งผลกระทบถึงภาวะอุตสาหกรรมการตรวจสอบด้วยเช่นกัน ซึ่งบริษัทฯ ได้บริหารความเสี่ยง
โดยเร่งพัฒนาบุคลากร NDT ให้มีศักยภาพมากขึ้น เสริมสร้างกระบวนการทดสอบให้มีประสิทธิภาพ
เพื่อความพร้อมในการขยายฐานธุรกิจไปยังแหล่งอุตสาหกรรมในกลุ่มประเทศที่มีความมั่นคงที่ดีต่อไป
ซึ่งบริษัทฯ ได้มีการดำเนินการอยู่ในขณะนี้แล้ว

  2.1.7 ความเสี่ยงด้านกฎหมาย

ธุรกิจของบริษัทฯ เกี่ยวข้องกับความปลอดภัยในชีวิต ทรัพย์สิน และสิ่งแวดล้อม
ทำให้ต้องมีกฎหมายภายในประเทศเข้าควบคุมดูแล
ด้วยการออกข้อกำหนดและข้อบังคับให้เป็นแนวทางปฏิบัติทั้งในส่วนผู้ประกอบการและบุคลากรที่เกี่ยวข้อง
เช่น กฎกรมธุรกิจพลังงาน กระทรวงพลังงาน สำนักงานมาตรฐานอุตสาหกรรม (สมอ.)
ข้อบังคับการสำนักงานปรมาณูเพื่อสันติ (ปส.) ข้อบังคับกรมวิทยาศาสตร์การแพทย์
รวมถึงองค์กรอิสระ เช่น สภาวิศวกร มาตรฐานการรับรองบุคลากร NDT ของ สมอ.
และองค์กรอื่นๆ ที่จะออกมาช่วยกำกับการดูแล รวมถึงข้อกำหนดตามมาตรฐานสากล เช่น ASNT
ISO เป็นต้น ข้อกฎหมายและข้อกำหนดต่างๆ เหล่านี้
แม้จะต้องเพิ่มต้นทุนการบริการก็ตามแต่ก็เป็นส่วนเอื้อต่อธุรกิจมากกว่าเป็นความเสี่ยง
ด้วยเหตุผลที่ผู้ประกอบการต้องทำตามกฎหมาย ทำให้มีความจำเป็นต้องใช้บริการ NDT

  2.1.8 ความเสี่ยงในการพึ่งพิงผู้รับเหมา

งานที่เป็นโครงสร้างขนาดใหญ่ของภาครัฐ หรือองค์กรเอกชน
ก็ยังคงเป็นการประมูลโดยให้ผู้รับเหมารับไปดำเนินการทั้งโครงการ
ซึ่งผู้รับเหมาหลักก็จะแยกงานเป็นส่วนย่อยออกไปให้ผู้รับเหมาช่วงรับไปดำเนินการต่อตามประเภทของงานต่อไป
ซึ่งการให้บริการทางเทคนิค NDT จะเป็นภาระรับผิดชอบของผู้รับเหมาช่วง ดังนั้นโอกาสที่จะได้งาน
เงื่อนไขของการทำงานและค่าบริการจึงขึ้นกับการพิจารณาของผู้รับเหมาช่วง
การได้งานในลักษณะนี้เป็นความเสี่ยงที่ต้องพึ่งพิงผู้รับเหมาช่วงโดยตรง
ซึ่งมีโอกาสสูงที่จะเกิดปัญหาความคลาดเคลื่อนทางเทคนิคในการให้บริการตามข้อกำหนดในเทคโนโลยี
ของเจ้าของโครงการ อีกทั้งค่าบริการที่ไม่เป็นธรรมเพียงพอ รวมถึงปัญหาการชำระค่าบริการ
หากผู้รับเหมามีปัญหาทางการเงิน ซึ่งบริษัทฯ
ได้ให้ความระมัดระวังและหลีกเลี่ยงความเสี่ยงนี้ให้มากที่สุด
โดยการพิจารณาอย่างรอบคอบที่จะเลือกรับงานจากผู้รับเหมาที่ให้ความสำคัญในรายละเอียดของมาตรฐานของเนื้องานและฐานะการเงินที่มั่นคง
ซึ่งปัจจุบันประมาณ 90% บริษัทฯ ยังคงรับงานผ่านผู้รับเหมา และประมาณ 10%
เป็นการรับงานโดยตรงจากเจ้าของงาน โดยส่วนใหญ่เป็นงานที่อยู่ภายใต้ข้อบังคับของกฎหมาย
แต่อย่างไรก็ตาม โครงการขนาดใหญ่ที่มีความเสี่ยงสูง ฝ่ายเจ้าของหรือที่ปรึกษาเจ้าของโครงการ
ได้เข้ามาดูแลในส่วนของความปลอดภัยอย่างใกล้ชิดมากขึ้น
เป็นโอกาสในการคัดสรรผู้ที่จะเข้าไปให้บริการด้าน NDT ให้ตรงตามหลักเกณฑ์ที่กำหนดในมาตรฐาน
ซึ่งจะทำให้บริษัทฯ มีโอกาสได้รับงานมากขึ้นดีกว่าที่ต้องผ่านผู้รับเหมาช่วง

  2.1.9 ความเสี่ยงจากการเพิ่มขึ้นของคู่แข่งและการค้าเสรี

ลักษณะธุรกิจวิศวกรรมบริการด้านเทคนิค NDT
ต้องอยู่ภายใต้เงื่อนไขข้อบังคับมาตรฐานสากลและกฎหมาย รวมถึงองค์กรวิชาชีพหลายหน่วยงาน
ทำให้ไม่ค่อยจูงใจนักลงทุนที่เข้ามาลงทุนในธุรกิจนี้มากนัก
ปัญหาจากการเพิ่มขึ้นของคู่แข่งภายในประเทศจึงยังไม่รุนแรง
ในทางกลับกันนโยบายการเปิดเสรีทางการค้าของประเทศไทย
ส่งผลให้กลุ่มผู้ประกอบการจากต่างประเทศมีโอกาสเข้ามามีส่วนแบ่งการตลาดมากขึ้น
โดยเฉพาะการบริการด้านเทคนิค NDT ขั้นสูงซึ่งมีผลตอบแทนสูงกว่า
โดยอาศัยความน่าเชื่อถือจากภาพลักษณ์ของการเป็นชาวต่างชาติที่มีเงินทุน
และประสบการณ์ที่มากกว่าเป็นข้อได้เปรียบซึ่งอาจส่งผลกระทบถึงปัญหาและโอกาสในการขยายฐานธุรกิจของบริษัทฯ
ในอนาคตได้

อย่างไรก็ตาม บริษัทฯ ได้มีการวางแผนเพื่อลดความเสี่ยงจากปัญหาดังกล่าว
ด้วยการสร้างพันธมิตรร่วมกับ ผู้ประกอบการที่มีประสบการณ์ ความน่าเชื่อถือทั้งในและต่างประเทศ
และอาศัยความได้เปรียบจากต้นทุนด้านบุคลากร ต้นทุนด้านการบริหารจากผู้ประกอบการในพื้นที่
ซึ่งจะเป็นการช่วยเพิ่มโอกาสที่บริษัทฯ จะได้รับส่วนแบ่งทางการตลาดสูงขึ้น

1.  ความเสี่ยงจากกระบวนการให้บริการ

2.2.1 ความเสี่ยงจากการพึ่งพิงต่างประเทศ

ในกระบวนการทดสอบ NDT ตั้งแต่ด้านเทคนิค อุปกรณ์ เครื่องมือ
รวมถึงข้อกำหนดกฎเกณฑ์ส่วนใหญ่ต้องพึ่งพิงต่างประเทศที่เป็นเจ้าของเทคโนโลยี
อีกทั้งในส่วนของผู้จำหน่ายอุปกรณ์และเครื่องมือดังกล่าว
ยังจำกัดอยู่ในวงแคบโดยเฉพาะตัวแทนจำหน่ายภายในประเทศ ทำให้ที่ผ่านมาบริษัทฯ
มีความเสี่ยงจากการผูกขาดการเป็นตัวแทนจำหน่าย
และทำให้เสียเปรียบในด้านอำนาจการต่อรองในเรื่องราคาและเงื่อนไขการส่งมอบสินค้า
ซึ่งมีผลกระทบต่อต้นทุนและเงื่อนไขเวลาในการให้บริการ
นอกจากนั้นยังมีปัญหาด้านทรัพย์สินทางปัญญาของเครื่องมือบางชนิด เช่น ในด้าน Solfware
ที่ใช้ในการวิเคราะห์ผลการทดสอบ
ทำให้ไม่มีอิสระในการให้บริการลูกค้าได้อย่างเบ็ดเสร็จเป็นการถูกจำกัดขอบเขตและโอกาสการพัฒนาทั้งในการปฏิบัติและการวิเคราะห์ผลข้อมูล
ซึ่งต้องอาศัยจากเจ้าของสินค้าไปตลอด

อย่างไรก็ตาม ความเสี่ยงดังกล่าวได้ลดลงเนื่องจากมีผู้แทนจำหน่ายอุปกรณ์และเครื่องมือ NDT
เพิ่มมากขึ้น อีกทั้งมีการขยายผลิตภัณฑ์จากผู้ผลิตรายใหม่อย่างหลากหลาย
ทำให้มีโอกาสเลือกใช้เครื่องมือและอุปกรณ์ที่เหมาะสมในการดำเนินธุรกิจได้มากขึ้นและบริษัทฯ
ได้ให้ความร่วมมือและสนับสนุนโครงการวิจัยและพัฒนา (R&D) ของสถาบันการศึกษาเพิ่มขึ้น
เพื่อให้มีโอกาสสร้างผลิตภัณฑ์และอุปกรณ์เครื่องมือที่ใช้บริการได้เองเป็นการลดการพึ่งพิงต่างประเทศลงได้

  2.2.2 ความเสี่ยงจากภาระความรับผิดชอบต่อข้อมูลการให้บริการ

การให้บริการของบริษัทฯ แบ่งความรับผิดชอบออกเป็น 2 ลักษณะ ดังนี้

1.  การให้บริการการทดสอบด้วยเทคนิค NDT เป็นการให้บริการตามข้อกำหนดของลูกค้า
    ทั้งในส่วนของวิธีที่ใช้ในการทดสอบ (Method) และปริมาณงาน
    ภาระความรับผิดชอบจะสิ้นสุดลงเมื่อมีการส่งมอบรายงานข้อมูลที่ได้จากผลการทดสอบ
    ปัจจุบันบริษัทฯ มีการให้บริการกรณีนี้คิดเป็นประมาณร้อยละ 90
    ของรายได้จากการให้บริการทั้งหมด จึงไม่ค่อยมีความเสี่ยงในกรณีนี้มากนัก
    นอกจากผู้ปฏิบัติการขาดความรอบคอบก็อาจเกิดความเสียหายจากผลรายงานการทดสอบที่ไม่ชัดเจน
    ต้องทำการทดสอบซ้ำทำให้ต้นทุนการบริการสูงขึ้น
    และถูกปรับจากความล่าช้าจนมีผลลุกลามทำให้เกิดความเสียหาย
    ถึงขั้นขาดความน่าเชื่อถือจากลูกค้า ซึ่งบริษัทฯ ได้ให้ความสำคัญอย่างยิ่งในการคัดสรรบุคลากร
    NDT ที่ได้มาตรฐาน

2.  การให้บริการด้านการตรวจสอบ (Inspection)
    เป็นการให้บริการที่ต้องมีการประเมินและสรุปผลออกมาอย่างชัดเจนถึงสภาวะการใช้งานของชิ้นงานนั้น
    หากเกิดความเสียหายภายหลังการส่งมอบงานภายในช่วงเวลาที่กำหนด
    อันเนื่องมาจากความผิดพลาดในการประเมินผลของบริษัทฯ
    นับเป็นภาระความรับผิดชอบโดยตรงของบริษัทฯ ต่อความเสียหายที่เกิดขึ้นหรือตามข้อตกลง
    ซึ่งอาจกระทบไปถึงความผิดตามกฎหมายได้
    การบริการประเภทนี้ส่วนใหญ่จะเป็นการตรวจสอบอุปกรณ์และภาชนะรับแรงดันสูง
    จะต้องอยู่ภายใต้ข้อกำหนดกรมธุรกิจพลังงาน กระทรวงพลังงาน ซึ่งบริษัทฯ
    ได้ป้องกันความเสี่ยงดังกล่าว โดยจัดทำประกันภัยแก่บุคคลที่ 3 ไว้เป็นจำนวน 10.00
    ล้านบาท หรือตามเงื่อนไขของคู่สัญญากับลูกค้า

อย่างไรก็ตาม บริษัทฯ รับงานการตรวจสอบประเภทนี้ในสัดส่วนที่น้อย โดยคิดประมาณร้อยละ 3.5
ของรายได้จากการให้บริการทั้งหมด ซึ่งตลอดเวลาที่ผ่านมาบริษัทฯ
ไม่เคยมีประวัติการประเมินผิดพลาดจนเกิดความเสียหายแก่ ลูกค้า
หรือหน่วยงานภาครัฐที่เกี่ยวข้องแต่อย่างใด ทั้งนี้บริษัทฯ
ได้ยึดถือในการปฏิบัติตามข้อบังคับทั้งภาครัฐบาลและมาตรฐานสากลเป็นสำคัญ กอปรกับบริษัทฯ
ให้ความสำคัญในการใช้บุคลากรในการปฏิบัติการด้าน NDT
ที่ต้องมีคุณสมบัติเป็นผู้ปฏิบัติการที่ผ่านการรับรองตามมาตรฐานสากล
รวมถึงกระบวนการปฏิบัติงานตามเกณฑ์บังคับที่กำหนดในมาตรฐานสากลและกฎหมายอย่างเคร่งครัดและสม่ำเสมอมาโดยตลอด

2.3 ความเสี่ยงด้านการบริหาร การจัดการ

  2.3.1 กรณีที่บริษัทฯ มีกลุ่มผู้ถือหุ้นรายใหญ่มากกว่าร้อยละ 50

ณ วันที่ 1 มีนาคม 2554 บริษัทฯ มีคุณชมเดือน ศตวุฒิ ถือหุ้นในบริษัทฯ คิดเป็นสัดส่วนร้อยละ
43.83 ของจำนวนหุ้นที่จำหน่ายได้แล้วทั้งหมดของบริษัทฯ และมีกลุ่มครอบครัวศตวุฒิ และคุณสุวัฒน์
แดงพิบูลย์สกุล ซึ่งเป็นสามีของคุณชมเดือน ศตวุฒิ ร่วมถือหุ้นในบริษัทฯ คิดเป็นสัดส่วนทั้งหมดร้อยละ
56.92 ของจำนวนหุ้นทั้งหมดของบริษัทฯ ซึ่งสัดส่วนการถือหุ้นที่มากกว่าร้อยละ 50
นี้ทำให้เป็นผู้ถือหุ้นรายใหญ่ที่มีสิทธิในการบริหารจัดการเบ็ดเสร็จ
และมีอิทธิพลต่อการตัดสินใจในการทำธุรกรรมของบริษัทฯ
ในกรณีที่ต้องใช้เกณฑ์เสียงข้างมากในการลงคะแนน ซึ่งการถือหุ้นในลักษณะกระจุกตัว
โดยผู้ถือหุ้นรายใหญ่ทำให้บริษัทฯ ไม่สามารถตัดสินใจดำเนินการ โดยปราศจากการยินยอมของกลุ่ม
ผู้ถือหุ้นรายใหญ่นี้ได้ แม้ว่าผู้ถือหุ้นกลุ่มอื่นจะเห็นโอกาสที่จะทำให้เกิดประโยชน์ต่อบริษัทฯ ก็ตาม

ซึ่งบริษัทฯ ได้บริหารเพื่อลดความเสี่ยงนี้โดยกลุ่มกรรมการอิสระซึ่งไม่มีส่วนได้เสีย
ทำหน้าที่ตรวจสอบดูแลอย่างใกล้ชิด
และมีกลุ่มผู้บริหารที่ไม่มีฐานะเป็นผู้ถือหุ้นและสมาชิกในกลุ่มครอบครัว
ร่วมกันกำหนดแนวทางการบริหารจัดการ